Ehdotus NEUVOSTON PÄÄTÖS Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa Euroopan unionin puolesta esitettävästä kannasta, joka koskee tariffikiintiön hallinnointisääntöjen hyväksymistä /* COM/2014/0744 final - 2014/0355 (NLE) */





PERUSTELUT 1. EHDOTUKSEN TAUSTA Tavarakauppakomitean kokoontuessa 12. syyskuuta 2013 molemmat osapuolet keskustelivat tariffikiintiön hallinnointisäännöistä, joita Korean olisi sovellettava EU:n ja Korean vapaakauppasopimuksen lisäyksessä 2-A-1 vahvistettujen periaatteiden mukaisesti. Asiaa koskeva lopullinen sopimus olisi tehtävä lisäyksen 2-A-1 mukaisesti EU:n ja Korean tavarakauppakomitean päätöksellä. EU:n puolelta tämä edellyttää, että neuvosto hyväksyy EU:n puolesta esitettävää kantaa koskevan valtuuttamispäätöksen. Korean puolelta ulkoasiainministeriön on kuultava lainsäädännöstä vastaavaa ministeriötä, joka voi päättää kuulla kansalliskokousta. Yhteinen päätös tehdään EU:n ja Korean välisellä noottien vaihdolla. 2. TALOUSARVIOVAIKUTUKSET Ei ole. 3. LISÄTIEDOT Ei ole. 2014/0355 (NLE) Ehdotus NEUVOSTON PÄÄTÖS Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa Euroopan unionin puolesta esitettävästä kannasta, joka koskee tariffikiintiön hallinnointisääntöjen hyväksymistä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan unionin ja sen jäsenvaltioiden sekä Korean tasavallan välinen vapaakauppasopimus[1], jäljempänä ’sopimus’, allekirjoitettiin 6 päivänä lokakuuta 2010. (2) Sopimusta on sen 15.10 artiklan 5 kohdan nojalla sovellettu väliaikaisesti 1 päivästä heinäkuuta 2011 alkaen siihen asti, kun sen tekemisen edellyttämät menettelyt on saatu päätökseen. (3) Sopimuksen 15.1 artiklalla perustetaan kauppakomitea, jonka tehtävänä on muun muassa varmistaa, että sopimus toimii moitteettomasti, ja valvoa kaikkien erikoistuneiden komiteoiden työskentelyä. (4) Sopimuksen 15.2 artiklan mukaisesti kauppakomitean alaisuuteen perustettiin erikoistuneita komiteoita. Tavarakauppakomitea on sopimuksen 2.16 artiklan mukaisesti yksi näistä erikoistuneista komiteoista. (5) Sopimuksen lisäyksessä 2-A-1 olevan 2 kohdan mukaisesti Korea voi käyttää huutokauppajärjestelmää niiden tariffikiintiöiden hallinnoinnissa ja täytäntöönpanossa, joita Korea soveltaa sopimuksen perusteella unionista peräisin oleviin maitoon ja kermaan, voihin, hunajaan ja appelsiineihin. Sopimuspuolten on vahvistettava huutokauppajärjestelmän ehdot tavarakauppakomitean päätöksellä tehtävällä yhteisellä sopimuksella. (6) Sopimuksen lisäyksessä 2-A-1 olevan 3 kohdan mukaan Korea voi käyttää lisensointijärjestelmää tiettyjen tariffikiintiöiden hallinnoinnissa ja täytäntöönpanossa. Osapuolten on sovittava tavarakauppakomiteassa lisensointijärjestelmässä sovellettavista toimintatavoista ja menettelyistä, myös tariffikiintiömäärien saamisedellytyksistä, ja niihin mahdollisesti tehtävistä muutoksista. (7) On tarpeen määrittää tavarakauppakomiteassa unionin puolesta esitettävä kanta tariffikiintiön hallinnointisäännöistä. (8) Yhteinen päätös tehdään EU:n ja Korean välisellä noottien vaihdolla, ja allekirjoittajana on EU:n puolesta komission edustaja. (9) Unionin tavarakauppakomiteassa esitettävän kannan olisi sen vuoksi perustuttava tähän liitettyyn päätösluonnokseen, ON HYVÄKSYNYT TÄMÄN PÄÄTÖKSEN: 1 artikla Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa unionin puolesta esitettävä kanta, joka koskee tariffikiintiön hallinnointisääntöjen hyväksymistä, perustuu tähän päätökseen liitettyyn komitean päätösluonnokseen. Unionin edustajat komiteassa voivat sopia päätösluonnokseen tehtävistä vähäisistä muutoksista ilman uutta neuvoston päätöstä. 2 artikla Kun tavarakauppakomitean päätös on annettu, se julkaistaan Euroopan unionin virallisessa lehdessä. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL L 127, 14.5.2011, s. 6. LIITE LUONNOS EU:N JA KOREAN TAVARAKAUPPAKOMITEAN PÄÄTÖS N:o 1, annettu […] päivänä […]kuuta […], tariffikiintiön hallinnointi- ja täytäntöönpanosääntöjen hyväksymisestä TAVARAKAUPPAKOMITEA, joka ottaa huomioon Korean tasavallan, jäljempänä ’Korea’, sekä Euroopan unionin ja sen jäsenvaltioiden välisen vapaakauppasopimuksen, jäljempänä ’osapuolet’ ja ’sopimus’, ja erityisesti sen 2.16 artiklan, 15.2 artiklan 1 kohdan ja sen lisäyksessä 2-A-1 olevan 2 ja 3 kohdan, sekä katsoo seuraavaa: (1) Sopimuksen 15.1 artiklalla perustetaan kauppakomitea, jonka on muun muassa varmistettava, että sopimus toimii moitteettomasti, ja valvottava kaikkien erikoistuneiden komiteoiden työskentelyä. (2) Sopimuksen 15.2 artiklan mukaisesti kauppakomitean alaisuuteen perustettiin erikoistuneita komiteoita. Tavarakauppakomitea on sopimuksen 2.16 artiklan mukaisesti yksi näistä erikoistuneista komiteoista. (3) Sopimuksen lisäyksessä 2-A-1 olevan 2 kohdan mukaisesti Korea voi käyttää huutokauppajärjestelmää niiden tariffikiintiöiden hallinnoinnissa ja täytäntöönpanossa, joita Korea soveltaa sopimuksen perusteella tiettyihin Euroopan unionista peräisin oleviin tavaroihin. Huutokauppajärjestelmän ehdot on vahvistettava osapuolten yhteisellä sopimuksella tavarakauppakomitean päätöksellä. (4) Sopimuksen lisäyksessä 2-A-1 olevan 3 kohdan mukaan Korea voi käyttää lisensointijärjestelmää tiettyjen tariffikiintiöiden hallinnoinnissa ja täytäntöönpanossa. Osapuolet sopivat tavarakauppakomiteassa lisensointijärjestelmässä sovellettavista toimintatavoista ja menettelyistä, myös tariffikiintiömäärien saamisedellytyksistä, ja niihin mahdollisesti tehtävistä muutoksista, ON PÄÄTTÄNYT SEURAAVAA: 1. Korea hallinnoi ja panee täytäntöön tariffikiintiöt, joita Korea soveltaa Korean tasavallan sekä Euroopan unionin ja sen jäsenvaltioiden välisen vapaakauppasopimuksen perusteella tiettyihin Euroopan unionista peräisin oleviin tavaroihin, tämän päätöksen liitteessä vahvistettujen sääntöjen mukaisesti. 2. Tämä päätös tulee voimaan … Tehty … Tavarakauppakomitean puolesta Mauro PETRICCIONE Hak-Do KIM Johtaja Vapaakauppasopimuspolitiikasta vastaava pääjohtaja Euroopan komission Korean tasavallan kauppapolitiikan pääosasto kauppa-, teollisuus- ja energiaministeriö || Liite TARIFFIKIINTIÖIDEN HALLINNOINTIA JA TÄYTÄNTÖÖNPANOA KOSKEVAT SÄÄNNÖT 1 artikla Huutokauppojen ja lisenssien hakemisen ajoitus (1) Rasvatonta maitojauhetta, täysmaitojauhetta, maitotiivistettä ja luonnonhunajaa koskevat huutokaupat pidetään ennen tuontikautta, esimerkiksi heinäkuussa avautuvien kiintiöiden osalta kesäkuussa. (2) Yrityksen Korea Agro-Fisheries & Food Trade Corporation laatimissa erityisissä suuntaviivoissa määrätään, että huutokauppoja koskevat julkiset ilmoitukset tehdään kahdeksan kalenteripäivää ennen huutokauppoihin osallistumista koskevien hakemusten jättämisen määräaikaa. (3) Sellaisten tuotteiden osalta, joiden kiintiölisenssien hakemisen aikataulua ei ole vahvistettu Korean ja EU:n välisessä vapaakauppasopimuksessa, määrätään tariffikiintiöitä hallinnoimaan nimettyjen elinten, jäljempänä ”suosituksia myöntävät elimet”, erityisissä suuntaviivoissa lisenssinhakuajasta, joka on vähintään seitsemän kalenteripäivää Korean ja EU:n välisen vapaakauppasopimuksen liitteessä 2-A olevassa 5 kohdassa tarkoitetun täytäntöönpanovuoden ensimmäisestä työpäivästä. 2 artikla Vakuustalletus ja maksut (1) Palveluista, jotka liittyvät tariffikiintiön myöntämistä koskevaan hakemukseen, ei vakuustalletuksen – huutokauppaan osallistumista hakevien tarjoajien maksama määrä – lisäksi aiheudu muita hallinnollisia kuluja tai maksuja. (2) Kunkin huutokaupan tarjoajille tarkoitetuissa yleisissä ohjeissa määrätään, että vakuustalletus on palautettava tarjoajille heti kun se on mahdollista tavanomaisten hallinnollisten menettelyjen mukaisesti, kun huutokauppa on saatettu päätökseen. (3) Lisenssinhakijoilta ei vaadita takuita eikä vakuustalletusta. 3 artikla Suosituksen myöntäminen ja voimassaoloaika (1) Suosituksia myöntävät elimet myöntävät Korean ja EU:n välisen vapaakauppasopimuksen tariffikiintiöitä koskevan tuontisuosituksen, jäljempänä ’suositus’, huutokaupan tai lisenssihakemuksen perusteella. (2) Suositukset on myönnettävä hakijoille kahden kalenteripäivän kuluessa, edellyttäen että toimitettu tariffikiintiösuositusta koskeva hakemus täyttää suositusta koskevat vaatimukset. (3) Suositus tariffikiintiöiden mukaisesta tuonnista on voimassa 90 päivän ajan. Voimassaoloaikaa voidaan pidentää vielä 30 päivää, mutta se ei voi ylittää Korean ja EU:n välisen vapaakauppasopimuksen liitteessä 2-A olevassa 5 kohdassa tarkoitetun täytäntöönpanovuoden viimeistä päivää. 4 artikla Tariffikiintiön hallinnointia koskevien tietojen julkaiseminen (1) Korean maatalous-, elintarvike- ja maaseutuministeriön suuntaviivat ja suosituksia myöntävien elinten erityiset suuntaviivat julkaistaan näiden verkkosivuilla. (2) Suosituksia myöntävät elimet julkaisevat säännöllisesti verkkosivuillaan tietoja, joihin kuuluu muun muassa julkinen ilmoitus lisenssihakemuksista ja huutokaupoista, lisenssien myöntämisestä ja huutokauppajaksoista, myönnetyistä määristä, kunkin tariffikiintiön osalta jäljellä olevista määristä ja seuraavan huutokauppa-/lisenssijakson suunnitellusta ajankohdasta. (3) Huutokauppoja koskevat keskeiset perusteet, kuten hakukelpoisuus, vakuustalletuksen maksaminen ja palautus, huutokauppojen päivämäärät ja muut huutokauppoja koskevat tiedot, sisältyvät yrityksen Korea Agro-Fisheries & Food Trade Corporation laatimiin erityisiin suuntaviivoihin tai kunkin huutokaupan tarjoajille annettaviin yleisiin ohjeisiin. 5 artikla Tariffikiintiöiden myöntämissäännöt Korean maatalous-, elintarvike- ja maaseutuministeriön suuntaviivojen mukaan vuotuinen tariffikiintiömäärä voidaan hajauttaa koko vuodelle jakamalla vuotuinen tariffikiintiön määrä useisiin osittaisiin määriin, joiden summa vastaa vuotuista tariffikiintiön määrää. Tariffikiintiön kokonaismäärää kunkin täytäntöönpanovuoden osalta, sellaisena kuin se on esitetty Korean ja EU:n välisessä vapaakauppasopimuksessa, ei vähennetä. Tariffikiintiöiden hallinnointi: sanasto Suosituksia myöntävät elimet Korealaiset elimet, jotka on nimetty hallinnoimaan tariffikiintiöitä: Korea Dairy Industries Association, Korea Agro-Fisheries & Food Trade Corporation, Korea Feed Ingredients Association ja Korea Feed Milk Replacer Association Verkkosivuja: Korea Dairy Industries Association (ainoastaan koreankielisenä): http://www.koreadia.or.kr/ Korea Agro-Fisheries & Food Trade Corporation: http://www.at.or.kr/home/apen000000/index.action Korea Feed Ingredients Association (ainoastaan koreankielisenä): http://www.kfeedia.org/main.html Korea Feed Milk Replacer Association (ainoastaan koreankielisenä): http://milkreplacer.or.kr/ Vakuustalletus Huutokauppaan osallistumista hakevien tarjoajien maksama summa. Vakuustalletus palautetaan jokaiselle tarjoajalle välittömästi kiintiösuosituksen jälkeen. Suositus Tuontitariffikiintiön myöntäminen huutokaupan tai lisenssihakemuksen jälkeen. Voimassaoloaika Ajanjakso, jonka aikana tuontitariffikiintiötä koskeva suositus on voimassa. Täytäntöönpanovuosi Vapaakauppasopimuksen voimaantulon peräkkäisten vuosipäivien (1. heinäkuuta) välinen 12 kuukauden jakso, jonka osalta Korean ja EU:n välisessä vapaakauppasopimuksessa vahvistetaan vuotuinen tariffikiintiön määrä.